Patrick Cavirlis  går 2.000 kilometer i kamp mod ensomhed.

Hvor langt vil du gå for at bekæmpe ensomhed? Det spørgsmål har Patrick Cakirli stillet sig selv, og svaret er 2.000.0000 meter. Fordelt på 68 etaper vil Patrick Cakirli vandre for de 600.000 mennesker, der lider af ensomhed i Danmark. - Det gør jeg, fordi jeg i længere perioder gennem min barn- og ungdom selv har følt mig ensom. Jeg er opvokset på tre opholdssteder i plejefamilier, siger Patrick Cakirli, der er initiativtager til foreningen, March mod Ensomhed, som samler ind til en række velgørende formål. For det er ikke første gang, at Patrick Cakirli vælger at trække i vandrestøvlerne for at komme udfordringerne til livs. Faktisk er det femte gang. - Jeg har personligt udviklet mig rigtig meget, og jeg kan også fornemme på de mange tusinde mennesker, jeg har vandret med gennem de sidste fem-seks år, at det også har givet dem rigtig meget, siger han. Trodser dårlige udsigter Bag sig har Patrick Cakirli en flok friske nordjydere, der alle er trukket i regntøjet, klar til at krydse enhver vandpyt, de skulle møde på den lange strækning. For Patrick Cakirli går aldrig alene - selv ikke på en regnvejrsdag som i dag. - På en dag som i dag, kan man virkelig se, hvor glade folk er for initiativet ved at støtte op om det, siger han og fortsætter: - Det betyder enormt meget. Jeg værdsætter selvfølgelig deres følgeskab og særligt, når vejret er sådan her. Dagens etape strækker sig fra rådhuset i Aabybro til rådhuset i Fjerritslev, hvor en række skoleelever vil tilslutte sig undervejs. Patrick Cakirli og resten af flokken har været heldige med vejret på de tidligere vandreture. I dag bliver oplevelsen dog en anden. - Det bliver en våd og lang etape, tror jeg, men det bliver også noget af en folkefest. Jeg glæder mig enormt meget.